Besige naweek vir JHB-polisieDie Johannesburgse polisie het oor die naweek 72 mense vir verskeie misdade in die Johannesburgse middestad aangekeer. Volgens ao. Xoli Mbele, ŉ polisiewoordvoerder, het die polisie van Vrydag tot Maandag ŉ teen-misdaad-veldtog gehou. “Ses verdagtes is in hegtenis geneem vir roof, een vir moord, een vir die diefstal van ŉ voertuig, vyf vir huishoudelike geweld, drie vir die besit van dagga, drie vir bedrog en 16 vir winkeldiefstal,” het Mbele gesê. Ander verdagtes is in hegtenis geneem vir misdade soos aanranding, opsetlike beskadiging van eiendom, intimidasie, die besit van vermoedelik gesteelde goedere, diefstal, gewapende roof en dronkbestuur. Die meeste van die mense wat in hegtenis geneem is sal na verwagting Maandag in die Johannesburgse landdroshof verskyn.